ועדת החוקה, חוק ומשפט, כנסת 15, פרוטוקול מספר 176, 2000-09-05 12:00

אמנון רובינשטיין: אני פותח את ישיבת הוועדה.

אמנון רובינשטיין: אנחנו דנים בהכנתה לקריאה שנייה ולקריאה שלישית של הצעת חוק לתיקון דיני הקניין הרוחני (הטלת סמכות הרשם על אחרים), התש"ס-2000.

משה גולדברג: הבעיה שההצעה הזאת באה לתת לה פתרון היא העומס הגדול שנוצר בתיקים שצריכים להידון ושנידונים בפני רשם הפטנטים.

משה גולדברג: בזמנו, כאשר הקימו את אגף הפטנטים ואת לשכת הפטנטים, וגם אגף הפטנטים המדגמיים, סימני המסחר וכינויי המקור, היה מספיק שיהיה רשם שהוא יהיה גם דמות אקזקוטיבית וגם דמות שיפוטית.

משה גולדברג: הרשם היה יכול לנוע בחופשיות מכובע לכובע ולבצע את התפקידים שלו.

משה גולדברג: עכשיו המצב שונה לחלוטין.

משה גולדברג: אם אני מדבר מהניסיון האישי שלי, רק הזמן הניהולי שהתפקיד תופס כמעט שלא מאפשר לנהל דיונים, לקבל החלטות שיפוטיות, ויש בעיה מאוד גדולה של עומס.

משה גולדברג: אחת הדרכים שנמצאה לפתרון העומס היא לתת גם החלטות במקום.

משה גולדברג: אם אפשר לתת החלטה במקום אני מוציא את הצדדים לשעה-שעתיים, מנסח החלטה וקורא אותה לפרוטוקול.

משה גולדברג: הפרוטוקול מוקלט.

משה גולדברג: אבל זה עדיין לא פותר את כל הבעיות, ועדיין יש לנו עומס של שנתיים בחלק מהתיקים, בעיקר תיקים מורכבים שאי-אפשר להחליט במקום.

משה גולדברג: הפתרון שחשבנו עליו הוא להוסיף עוד כוחות עזר לרשם.

משה גולדברג: רצינו סגנים, אבל זה קצת בעייתי, כי סגן מנקודת המבט האדמניסטרטיבית צריך לקיים תחתיו היררכיה.

משה גולדברג: אז יש לנו סגן אחד, שנמצא כאן, עורך-דין ישראל אקסלרוד.

משה גולדברג: אבל להסמיך סגן נוסף שרק יעסוק בהחלטות שיפוטיות, זה לא תקין מבחינת המבנה האדמניסטרטיבי, כי אין דבר כזה סגן עב"ם, צריך שתהיה מתחתיו שרשרת פיקודית, שרשרת היררכית.

משה גולדברג: אבל בכל זאת לבעיה של מישהו שצריך לכתוב החלטות ולבטל דיונים שיפוטיים, ומעבר לזה אפילו לעזור לרשם במטלות אחרות, צריך שתהיה אותה פיגורה.

משה גולדברג: הוחלט לעשות שני דברים במסגרת הצעת החוק הזאת.

משה גולדברג: קודם כל, להרחיב את הסמכויות החוקיות של הסגן, כי לסגן היום, לפי חוק הפטנטים, יש סמכויות מסוימות ואין לו אחרות.

משה גולדברג: אין לו בכלל סמכויות לפי פקודת סימני המסחר שעוסקת במדגמים, כמו כינויי מקור שהוא חוק די אזוטרי מבחינת העיסוק היום-יומי בו.

משה גולדברג: לכן ההצעה הזאת אומרת שסמכויותיו של סגן הרשם יורחבו גם לתחום הפטנטים וגם לתחום המדגמים וסימני המסחר וכינויי המקור לסמכויות השיפוטיות.

משה גולדברג: בנוסף מוצע להסמיך מישהו בעל כשירות של שופט מחוזי, שזאת למעשה הכשירות שנדרשת מרשם הפטנטים בגלל התפקיד השיפוטי שלו, מישהו בעל ותק של שבע שנים כעורך-דין, שיוכל לתת החלטות.

אמנון רובינשטיין: למה זה צריך להיות עובד משרד המשפטים?

אמנון רובינשטיין: אני מבין את הדרישה שזה יהיה עובד מדינה, אבל לא עובד משרד המשפטים.

משה גולדברג: היו לי עם זה בעיות בהתחלה והוסבר לי, וקיבלתי את ההסבר, שזה לא אומר שצריך לבחור מתוך המאגר של עובדי משרד המשפטים הנוכחיים.

משה גולדברג: אני יכול לקחת עורך-דין פרטי מבחוץ ולהגיד שמהיום הוא עובד משרד המשפטים ולהסמיך אותו.

אמנון רובינשטיין: אני מקבל את זה, אבל זה עובד מדינה, זה לא עובד משרד המשפטים.

אמנון רובינשטיין: בחוקים שלנו הביטוי הוא תמיד "עובד מדינה".

אמנון רובינשטיין: ברור לי, אגב, שזה צריך להיות עובד מדינה.

אלן זיסבלט: רצינו שתהיה לזה מסגרת.

משה גולדברג: מכיוון שרצו שאותה פיגורה תיתן את הדיונים השיפוטיים, רצו שתהיה לה סמכות יותר מכובדת מבחינה שיפוטית, ולכן החלטנו לתת לו שם שהולם את המטרה הזאת ולקרוא לו "פוסק".

משה גולדברג: זה מופיע בתוספת מאוחרת יותר.

משה גולדברג: התוספת הזאת באה לענות על שתי שאלות.

משה גולדברג: היא מופיעה בכתב יד.

אמנון רובינשטיין: אם כך, לא נוכל לדון בה אם היא לא עברה קריאה ראשונה.

אלן זיסבלט: ההצעה עצמה עברה.

אלן זיסבלט: כתוצאה מהדיונים גם במקצוע וגם במשרד המשפטים, הגיעו ההערות גם לוועדה וגם לגורמים אחרים.

אלן זיסבלט: זאת לא תוספת מהותית.

אלן זיסבלט: הם אמרו, אנחנו מרחיבים את הסמכות של סגן הרשם לפי חוק הפטנטים.

אלן זיסבלט: אבל לגבי חוקים אחרים, למשל פקודת סימני מסחר, כינויי מקור ומדגמים אין התייחסות לסגן הרשם.

אלן זיסבלט: הכוונה היא, כמובן, שמי שיכול לאשר זה הוא גם סגן הרשם וגם האנשים הנוספים.

אלן זיסבלט: לדוגמה, עורך-דין ארנן גבריאלי אמר שאכן הם לוקחים אנשים ממשרד המשפטים או מעובדי המדינה שיש להם הכישורים, אבל בכל זאת הוא יישב בדין והוא ייתן החלטה שהערעור עליה יילך לבית המשפט העליון.

אלן זיסבלט: אנחנו צריכים בכל זאת להכיר בעובדה שיש לו מעמד מסוים.

אלן זיסבלט: נקרא לו לא סתם משפטן או עובד, אלא ניתן לו שם מתאים לתפקיד השיפוטי, והוחלט על השם "פוסק".

אמנון רובינשטיין: זה צריך להיות "פוסק בענייני פטנטים".

אלן זיסבלט: לעניין קניין רוחני.

אמנון רובינשטיין: "פוסק לעניין קניין רוחני", אבל לא "פוסק", כי הסיעות הדתיות לא יסכימו לזה, ובצדק.

משה גולדברג: אלן כבר עמד על הנושא, שכדי להסיר כל ספק שגם סגן הרשם יכול להיות מוסמך כעובד מדינה, עובד משרד המשפטים, הכנסנו גם את התוספת הזאת, שהוא גם יהיה אותו פוסק.

אמנון רובינשטיין: סעיף 2 חל גם על מדגמים?

משה גולדברג: רק על מדגמים.

משה גולדברג: פטנטים זה חוק הפטנטים.

אמנון רובינשטיין: מה בנוגע לסימני מסחר?

משה גולדברג: יש תיקון שנמצא בעמוד הבא.

אלן זיסבלט: אנחנו מקווים שעוד בתקופתך כיושב-ראש הוועדה יהיה גם חוק המדגמים, חוק סימני מסחר והפקודות.

אמנון רובינשטיין: מה עמדת לשכת עורכי הדין?

רון קלגסבלד: היא מברכת על התיקון המוצע.

טל בנד: אני גם מצטרף ומסכים.

טל בנד: שאלתי שאלה, ואני לא יודע אם מצאתם לה פתרון, לגבי הוראה שהרשם בהחלטות שיפוטיות כפוף רק לדין.

טל בנד: השאלה היא אם לא צריך להרחיב את ההוראה הזאת שתחול על כל מי שמחליט החלטות שיפוטיות עכשיו, לרבות הפוסקים האלה.

אלן זיסבלט: בסעיף כתוב שהוא יכול לבצע כל פעולה.

אלן זיסבלט: הוא מקבל את הסמכויות.

טל בנד: זאת הסמכות, אבל החוק קבע בצד הסמכות גם חובה על הרשם לפסוק שהוא פוסק כשרק מרות הדין עליו.

טל בנד: נדמה לי שאתם צריכים באנלוגיה, שכל פוסק יהיה תחת אותה חובה שיש על הרשם.

אלן זיסבלט: אפשר לעשות את זה, למרות שאני בספק אם זה הכרחי.

אמנון רובינשטיין: אני מבקש שתקרא את התיקון של ערכאות הסמכות של סגן הרשם.

אלן זיסבלט: לגבי פקודת הפטנטים והמדגמים, סעיף 2: "השר רשאי להטיל על עובד משרד המשפטים שהוא עורך-דין.

אלן זיסבלט: .."

אמנון רובינשטיין: אני מבקש לכתוב "עובד מדינה".

הניה מרקוביץ: אנחנו לא מתנגדים.

אמנון רובינשטיין: בשום חוק לא מופיע עובד משרד, אלא עובד מדינה.

תמיר שאנן: אם כך, גם בסעיף 1(2) צריך להפוך את זה מ"משרד המשפטים" ל"עובד מדינה".

אלן זיסבלט: "כשיר להיות שופט מחוזי, להלן פוסק שיפוטי".

אמנון רובינשטיין: פוסק בקניין רוחני.

אלן זיסבלט: "במידה ויוטל על סגן הרשם למלא תפקיד כאמור, יראו בו לעניין תפקיד זה פוסק בקניין רוחני".

אמנון רובינשטיין: אנחנו לא אומרים "במידה ו..." אלא "אם".

דפנה גוטנברג: נגה קראה את הנוסח: "ואם יוטל התפקיד על סגן רשם הפטנטים, יראו בו לצורך מילוי תפקיד זה פוסק בקניין רוחני".

אמנון רובינשטיין: מאה אחוז.

דפנה גוטנברג: בסוף הפסקה יבוא: "כשיר להיות שופט מחוזי, להלן פוסק בקניין רוחני, למלא כל תפקיד שיפוטי שעל הרשם למלא או שהרשם מוסמך או רשאי לעשותו לפי הוראות חוק זה, למעט הסמכות להתקין תקנות לפי סעיף 56, ואם יוטל התפקיד על סגן הרשם הפטנטים יראו בו לצורך מילוי תפקידו זה פוסק בקניין רוחני".

אמנון רובינשטיין: סעיפים 1 ו-2 אושרו לקריאה שנייה ולקריאה שלישית.

תמיר שאנן: האם בסעיף 1(2) גם צריך להוסיף אחרי פרק ז "ואם יוטל התפקיד..."?

משה גולדברג: בחוק הפטנטים הוא סגן לכל דבר ועניין.

דפנה גוטנברג: כלומר, ב-172 אנחנו לא צריכים להוסיף את התוספת האחרונה, אבל זה כן צריך להיות בחוקים האחרונים.

תמיר שאנן: בסעיף 172א יש שני תיקונים: 1.

תמיר שאנן: במקום "עובד משרד המשפטים" יבוא "עובד המדינה".

תמיר שאנן: 2.

תמיר שאנן: אחרי המלים "שופט מחוזי" יבוא בסוגריים: "להלן פוסק בקניין רוחני".

תמיר שאנן: זה לגבי סעיף 1.

תמיר שאנן: בסעיף 2 יש שלושה שינויים: 1.

תמיר שאנן: במקום "עובד משרד המשפטים" זה יהיה "עובד מדינה".

תמיר שאנן: 2.

תמיר שאנן: אחרי "שופט מחוזי" יבוא "להלן פוסק בקניין רוחני".

תמיר שאנן: 3.

תמיר שאנן: בסוף סעיף 3א תהיה התוספת שהוקראה עכשיו.

אלן זיסבלט: אותם שלושה שינויים ייכנסו גם לסעיף 3 וגם לסעיף 4.

אמנון רובינשטיין: בסדר.

רון קלגסבלד: המקום שכתבת "להלן פוסק בקניין רוחני" צריך להיות בסוף הסעיף ולא באמצע.

רון קלגסבלד: פוסק בקניין רוחני זה עובד משרד המשפטים.

רון קלגסבלד: רק אחרי שהוסמך הוא מתעסק בקניין רוחני.

אמנון רובינשטיין: זה עניין של הלשכה, לא של הוועדה.

אמנון רובינשטיין: אנחנו מאשרים את הצעת החוק לקריאה שנייה ולקריאה שלישית.

אמנון רובינשטיין: אני מבקש מיושב-ראש הכנסת שייתן לה קדימות ביחד עם סעיפי הטריפס.

אמנון רובינשטיין: תודה רבה.

אמנון רובינשטיין: הישיבה נעולה.